Silat Cingkrik

Silat Cingkrik entu atu maén pukulan has orang Betawi, nyang aslinya deri bilangan Rawa Belong, sekarang masup Kelurahan Sukabumi Utara, Kecamatan Kebon Jeruk, Kota Bestir Jakarta Kulon. Ni aliran didiriin ama Kong Maing (Ismail bin Muayad) sekitar taon 1920-an, èn sekarang perguruan atawa padépokan silat Cingkrik udah pada nyebar, dibawa ama murid-muridnya ke mana-mana tempat di Jakarta.

Asal-usul nama
Nama "Cingkrik" diambil deri basa Betawi jingkrak-jingkrik atawa cingrak-cingkrik, nyang ngegambarin gerak-gerik lincah seékor monyèt.

Sejarah
Nurutin keterangan deri para dedengkot perguruan enni, Silat Cingrik diciptain ama Ki Maing sekitaran taun 1920-an. Ki Maing ceritanya perna beguru silat di belah "kulon" (kaga' jelas tepatnya, bisa aja bilangan Meruya atawa Banten), terus dia dapet ilham nyiptain aliran silatnya dèwèk seabis ngeliatin gerak-geriknya seékor monyèt. Katanya ada kejadian seékor monyèt mao ngambil tongkatnya Ki Maing; entu binatang bisa ngindar waktu mao dipukul, malahan dia bisa nyerang balik dengen cepet. Gerak-gerik serangan nyang cepet èn lincah entu kemudian jadi ciri-ciri deri Silat Cingkrik.

Ki Maing punya tiga murid utama, nya'entu Ki Saari, Ki Ajid, ama Ki Ali. Deri tiga murid utama Ki Maing entu, aliran Silat Cingkrik kemudian jadi nyebar, deri Rawa Belong ke mana-mana tempat laénnya di Jakarta lèwat murid-murid nyang seterusnya.

Silat nyang dikembangin ama murid-murid Ki Maing entu lama-lama dia punya gaya permaènan jadi ada perbèdaan dikit-dikit, nyang terus dilanjutin ama murid-murid mereka. Tapi, secara umum semua Silat Cingkrik punya 12 jurus dasar èn 3 jurus sambut; sedangkan perbèdaan cuma di langkah èn gerakannya aja. Sebagé contoh, langkah ama gerakan (kuda-kuda èn gerakan tangan) Cingkrik Goning lebi ngelèbar, sedangkan Cingkrik Sinan pèndèk-pèndèk èn kaga' lèbar-lèbar amat.

Jurus èn sambut

Jurus
Ada dua belas jurus dasar Silat Cingkrik, ya'entu:
 Keset Bacok
 Keset Gedor
 Cingkrik
 Langkah Tiga
 Langkah Empat
 Buka Satu
 Saup
 Macan
 Tiktuk
 Singa
 Lokbe
 Longok

Gerakan gabungan dua belas jurus entu disebut Bongbang, nyang sering ditunjukin dalam pagelaran beladiri.

Sambut
Sambut entu latian silat bepasangan, dia ada tiga jurus ya'entu:
 Sambut Tujuh Muka
 Sambut Gulung
 Sambut Habis, atawa Sambut Detik

Sambut tujuannya bakal ngelatih gerakan replek waktu ngadepin serangan nyang betubi-tubi.

Silsilah perguruan
Ni perguruan punya silsilah:

Ruju'an
Tukilan

Daptar paranan




Bangsaan:Maén pukulan
Bangsaan:Betawi